**BAŠ JE ZGODAN OVAJ DEČKO!**

- Danas si nešto posebno dobro raspoložena - rekla je Lana svojoj najboljoj prijateljici Petri dok su pod velikim odmorom sjedile na klupi ispred škole.

- Hm, da… - uzvratila je Petra zagonetno.

- I?

- Što i ?

- Zanima me zašto si tako dobre volje?

- Bez veze. Došlo mi je… – odgovorila je Petra smiješeći se.

- Ma, daj! Već nekoliko dana si posebno raspoložena. I nekako tajanstvena… Pričaj.

- Joj, nemam što za pričati… - Petra se zagleda u krošnju kestena izbjegavajući Lanin pogled. Ne želi joj priznati da se zaljubila… Dobro, možda se i nije zaljubila ali jako, jako, jako joj se sviđa jedan dečko. Strašno je zgodan. Zove se Miran D. Ima psa. Voli slušati *One Direction* baš kao i ona. I mrzi jesti grašak baš kao i ona. Romantičan je. Željela bi ga sačuvati samo za sebe. Barem, barem dok ga ne upozna…

- Što si se zamislila?

- Ništa, ništa…

- Zanima me…?

- Sve je super! - odgovori Petra.

Školsko zvono prekinulo je njihov razgovor.

- Zar više nismo prijateljice? – upita je Lana. – Više mi se ne povjeravaš…

Petra se ponovno nasmiješi. Srce joj je ubrzano kucalo. Jedva je čekala trenutak kad će se vratiti kući i spojiti se na fejs kako bi razgovarala s Miranom. On je divan. Razumije je. Kad je dobila dvojku iz testa iz matematike utješio ju je lijepim riječima i sličicom vjeverice koja namiguje. Zar nije poseban? I poslao joj je srce i pet smajlića.

Teško je sačuvati tajnu. Pogotovo kada te progoni tako zgodan mladić poput njega. Izgleda kao da je sišao s filmskog platna. Najradije bi se pohvalila pred čitavim svijetom, ali Miran ju je zamolio da ne priča okolo o njihovom prijateljstvu. Mrzim brbljave djevojke, napisao je. I napasne, dodao je.

Ipak, Lana je njezina najbolja prijateljica. Zbilja najbolja. I najpametnija. Uostalom i Lana ju je tješila kad je dobila dvojku. I vježbala je s njom te nesretne zadatke iz matematike kako bi ispravila ocjenu.

- Znaš – rekla joj je Petra na izlasku iz škole, nakon što je nastava završila, a ona razmislila – upoznala sam divnog dečka…

- O tome se, znači, radi? – nasmijala se Lana.

- Da..

- A gdje si ga upoznala? –upitala je znatiželjno.

- Pa na… fejsu.

- Kako to misliš?

- Na fejsu.

- Ali to nije nikakvo upoznavanje. Mislim, nije uživo… To se ne računa – rekla je Lana.

- Kako nije? Miran D., tako se zove, predivan je, ima šesnaest godina, svira gitaru i živi u Zagrebu. Sutra smo dogovorili sastanak i ja ću ga upoznati.

- Moooolim?

- Sutra smo dogovorili sastanak na Črnomercu, na okretištu tramvaja i…

- Ti si luda. Sastaješ se s potpunim neznancem i još tako daleko od kuće…

-Nije neznanac.

- Nego što je? Poznaješ li koga od njegovih prijatelja?

- Ne. I nema on puno prijatelja. Zato mi se i sviđa. Vrlo je zanimljiv i zgodan… Piše mi pisma, katkad chatamo… Već mjesec dana.

- Idem s tobom doma. Jesu li ti starci doma?

- Ne.

- Zanima me njegov profil… Tog Mirana… Ne sjećam se da sam ga baš zamijetila na tvom zidu…

- Piše mi u inbox. Uglavnom.

- Oh...

- Bolje da sam šutjela. Zar si mi zavidna? Ili što?

- Ma, daj, ne brij… Nije pametno dopisivati se s neznancima. Tko zna tko je on?

- Ti briješ…

Petra izvadi ključeve od stana. Baci torbu u predsoblje i sjuri se do računala. Otvori svoju fejs stranicu. Lana ju je promatrala iznenađeno.

- Sasvim si poludjela.

- To je kad nemam mobitel s fejsom pa se ne mogu dopisivati u školi. A do sada su sigurno stigle njegove poruke.

- Ohladi malo.

- Evo, to je on. Petra klikne na Miranovu stranicu.

Lana sjedne na stolicu do Petre.

- I?

- Što i?

- Kako ti se sviđa?

- Zgodan. Prezgodan. I sumnjiv. Njegovi prijatelji gotovo da i nemaju normalna imena. Samo Ja, Van Pameti, nekakav Damir Borčić, pa Jelena Pe… Tko su oni? Taj tvoj Miran D. stavio je samo tri svoje fotografije. I sve izgledaju kao da su skinute s interneta. Od nekog zgodnog klinca.

- Ma daj… Pogledaj ovu fotku s psom.

- S psom, na travi… Mogla bi biti snimljena bilo gdje… Zašto nema postavljenu neku fotku s društvom ili iz škole?

- Nisam ti se trebala povjeriti.

- A što ti piše u inbox?

Lana nevoljko otvori sandučić.

*Veselim se što ćemo se konačno upoznati. Mislim da si ti jedna divna djevojka, posebna i sasvim drukčija od drugih. Tvoja pisma su tako zanimljiva. Meni se također sviđa knjiga o Malom princu, iako mi je nekoć bila dosadna. Sad je puno bolje razumijem. Kako je prošao test iz povijesti? Hvala ti na fotografijama. Prezgodnaaaaa si. ☺☺ ☺ Vidimo se sutra u šest! Jedva čekam!!!*

- Zar si mu slala i fotografije?

Lana na brzinu prijeđe mišem po otvoru s pismima…

- Zbilja si luda. Nepoznatom tipu šalješ fotografije.

- To su obične fotografije s izleta ili slično.

- Nema veze. Uopće ga ne poznaješ.

- Pa, upoznat ćemo se. Baš si dosadna. Vidiš kako se dugo dopisujemo.

- Vidim – odgovori Lana. – Ti si o sebi ispričala sve, a on gotovo ništa… Čak si mu i mene spominjala koliko vidim…

- Da.. Najbolja si mi prijateljica. A on je tako sladak.

- Dobro, jesi li se najela ludih gljiva? Možda se iza njegovog profila krije kakav manijak? Uostalom i dalje su mi sumnjive njegove fotke.

- Zar si ljubomorna što sam našla tako zgodnog dečka?

- Ma daj, prava si koza. Ja ljubomorna? Ja se samo brinem…

- Aha.

- Da, brinem.

- Sve ću ti ispričati nakon što ga upoznam. Jedva čekam.

- Bogme i ja ću ići s tobom na taj sastanak.

- E, nećeš…

- Hoću, hoću… Ili ću sve reći tvojim starcima.

- Samo probaj. Nikada više neću razgovarati s tobom. Razumiješ. Nikada.

- Ići ću s tobom i gotovo. Barem da ga vidim. Ne moram ga upoznati. Imaš li broj njegovog mobitela?

- Ne. Nemam. Nije me ni on tražio moj. Kad se upoznamo…

- U svakom slučaju, ja idem s tobom – rekla je Lana odlučno. – Idem s tobom. Je li ti jasno?

...dovrši priču i pošalji je na **mojaprica@azop.hr**

**Nastavak 1. priče „Baš je zgodan ovaj dečko“**

…..

* U redu, možeš poći sa mnom, ali izaberi…
* Reci! Što trebam učiniti?
* Možeš poći sa mnom i sakriti se ili me ispratiti i poći kući.
* Radije ću izabrati prvi prijedlog. Vidi, vani se smračilo! Moram poći kući!
* OK! Onda se vidimo sutra u pet!

Svanulo je jutro. Petra čeka Lanu. Pokraj Petre stane neka nepoznata djevojčica…

* Bok Petra! Sviđa ti se moj novi izgled?
* Lana? Jesi li to ti?
* Nego tko drugi?
* Pa ti si se ošišala! Omg!
* I? Što kažeš?
* Frizura ti je pwe!
* Zar ne?!
* Hajde idemo! Možda nas Miran čeka!

Došle su na Črnomerac. Na klupi je netko sjedio

* Pa to je Miran!
* Pst! Idi, sakrij se!

Miran je bio visok, lijep, plavokosi dječak.

* Joj, predivan je! I ne samo to, ima šesnaest godina!

Da nije bilo Lane, Petra bi se onesvijestila. Petra mu je prišla s oprezom…

* Bok! Ja sam Petra, a ti si sigurno Miran? – reče stidljivo.
* Bok! Da, ja sam Miran! A ti si lijepša u živo nego na fotografijama.
* I ti isto! – nasmiješi se Petra. – Povela sam prijateljicu sa sobom. To ti ne smeta?
* Ma ne… Slobodno je dovedi.
* Lana! Dođi! – vikne Petra. - Super, sada se možemo svi zajedno družiti!
* A Mirane – kaže Petra – od sada možemo biti prijatelji?
* Naravno!
* A što ti znači ono „D“ na face-u?
* Aaa… To mi je prijašnji nadimak. Znaš ono „D“ znači „Miran Dobričina“
* Ha, ha, ha, ha! Baš smiješno!
* A tebi ono „i L“?
* To znači „Petra i Lana“!
* Zanimljivo!

Brzo smo se raspričali, nismo ni primjetili kako je vrijeme brzo prošlo. Bižilo se 20.00 sati, morala sam biti u stanu…

* Morala bih se vratiti kući. Idemo li Lana?
* Vidimo se na face-u! – reče Miran.

Srce mi je zadrhtalo…

* A možda i sutra u parku u 17.00 sati? – upita Miran – Lana hoćeš li doći i ti?

Osjetila sam ljubomoru u srcu…

* Dovest ću i prijatelja „Van Pameti“. – nasravi Miran.

Odahnula sam! Znala sam da će Miran biti samo moj.

* Naravno da ću doći, pa ja sam Petrina najbolja prijateljica.
* Bog Mirane, vidimo se! – pozdravi Petra.

Dotaknuo je moju ruku. Bila sam tako sretna! Lana i ja smo požurile kući, jedva smo čekale sutra…

 Maja Antunović, 4. razred

 OŠ „Otrići-Dubrave“

 Otrić-Seoci